
Belföldi vasúti távolsági összeköttetések vizsgálata az elmúlt 30 évben

Dolgozatom első fejezetében áttekintem a magyar vasúthálózat adottságait,
személyszállítási szempontból. A nagyobb hazai városok közti lehetséges
összeköttetésekre fektetek különös hangsúlyt. Utána ismertetem az 1982-es évi menetrend
távolsági vonatait. Az ebben található menetrendi szerkezet hosszú ideig változatlan
maradt az 1980-as évek folyamán. A rendszerváltozás után, bár a vasúti személyszállítás
teljesítményei visszaestek, mégis fejlődés volt megfigyelhető a távolsági vonatok
menetrendi kínálatában. Ebből az 1991-től kiépülő IC hálózat és az 1994-től kezdődően
létrehozott országot átszelő, átlós vonatok emelhetők ki. A 2000-2001-es menetrend volt
az utolsó, melyben számos Budapestet érintő átlós vonat közlekedett. Ezt néhány éves
megtorpanás követte, amikor nem igazán volt a hosszútávú koncepció a vasúti
menetrendet illetően. 2006-tól mindezt örvendetes fejlődés követte az integrált ütemes
menetrend fokozatosan történő bevezetésével. Egyetlen hiányosságának, a kelet-nyugat
irányú közvetlen vonatok hiányának kiküszöbölésére teszek néhány, a jelenlegi
menetrendbe is beilleszthető konkrét javaslatot. Végül pedig néhány objektív adat
segítségével, táblázatokban hasonlítom össze az elmúlt 30 év egy-egy jellegzetes
menetrendjét. Dolgozatom célja, hogy átfogó képet adjak a távolsági vasúti
személyszállítás múltjáról és jelenéről, a témát hiánypótló módon, irodalomkutatás
jelleggel feldolgozva. Ez nagyban hozzásegíthet a jelenlegi helyzet jobb megítéléséhez,
az ütemes, kínálati menetrend nagy előrelépést hozó jelentőségének felismeréséhez. A
téma aktualitását az adja, hogy a távolsági közösségi közlekedésben a vasútnak szánnak
meghatározó szerepet.





